送陳上舍之潮州
作者：釋善珍
朝代：宋

paragraphs: 元龍湖海士，豪氣卧大床。
著書不療貧，仰面看屋梁。
昔從諸老游，鬚鬢未老蒼。
雄篇掩衆作，聲價如琳琅。
謂當奏賦時，給札香案傍。
不然如謫仙，布衣登玉堂。
歲月忽已遲，驅車去潮陽。
昌黎强項人，斷碑字字芳。
當年駡佛表，正是護法章。
大顛亦神奇，世豈有此郎。
往者不可作，懷古多慨慷。
有書寄新詩，無書勿相忘。
善保千金軀，歲晚天雨霜。